DA Den Europæiske Unions Tidende CE 84/843

(2004/C 84 E/0936)

SKRIFTLIG FORESPØRGSEL E-0690/04

af Stavros Xarchakos (PPE-DE) til Kommissionen

(9. marts 2004)

Om: Klager over krænkelse af boligkooperativers ejendomsret i Grækenland

Ejendomsretten er forankret i fællesskabslovgivningen. Ikke desto mindre fortsætter de græske myndigheder ifølge gentagne klager fra adskillige græske boligkooperativer samt »Den Panhellenske Sammenslutning af Boligkooperativer« (der repræsenterer 500 000 medlemmer) at forhindre disse boligkooperativer i at gøre brug af deres ejendomsret til trods for, at de er officielt anerkendte af den græske stat, og at de græske domstole gentagne gange har givet dem medhold.

Især den taktik, som følges af Papandreou, minister for miljø, fysisk planlægning og offentlige arbejder, har vakt voldsomme protester (der er endog indgivet andragender til Europa-Parlamentets Udvalg for Andragender). I februar 2003 fremsatte hun et præsidentielt dekret, der reelt fastlåser mange officielt anerkendte boligkooperativers formue. Det gælder f.eks. Foreningen af ansatte i Trapeza tis Ellados (Grækenlands centralbank), der har 3 500 medlemmer, boligkooperativet for ansatte i sundhedsvæsenet, »I Ijia« (»Sundhed«), der har 4 050 medlemmer, m.fl. Disse boligkooperativer hævder, at Ministeriet for Miljø, Fysisk Planlægning og Offentlige Arbejder, selvom deres ejendom klart er beliggende uden for skovarealer, og at de omgivende arealer (på lovlig eller vilkårlig vis) er blevet bebygget, og det tilmed meget tæt (som det også fremgår af de luftfotografier, som den græske stat ligger inde med), uden grund hindrer dem i at gøre brug af deres ejendom, hvilket — ifølge boligkooperativernes klager — sker på en selektiv måde og udelukkende er rettet mod dem.

Det bør understreges, at disse boligkooperativer i næsten 40 år har været officielt anerkendte af staten, og at mange af deres medlemmer allerede er døde efter at have betalt enorme beløb i bidrag, men at ingen af medlemmerne af disse boligkooperativer på grund af de græske myndigheders forhalingstaktik endnu har kunnet erhverve de byggegrunde, som de var berettiget til.

Hvordan kan de tusinder af borgere beskyttes imod denne taktik fra de græske myndigheders side? Hvordan vil Kommissionen på en effektiv og direkte måde kunne skride ind for at få Ministeriet for Miljø, Fysisk Planlægning og Offentlige Arbejder og de græske myndigheder til at indse, at de på uretfærdig vis og ganske uden grund gør livet besværligt for tusinder af grækere? Hvilke sanktioner kan der iværksættes imod en medlemsstat, der benytter sig af en sådan taktik med konstant at hindre tusindvis af europæiske borgere i at udnytte deres officielt anerkendte og legale ejendom?

Svar afgivet på Kommissionens vegne af António Vitorino

(27. april 2004)

Kommissionen gør opmærksom på, at de hindringer for udøvelsen af ejendomsretten, som det ærede medlem henviser til, og som de græske myndigheder skulle være ansvarlige for, tilsyneladende ingen forbindelse har med fællesskabsretten. Kommissionen har derfor ikke beføjelse til at gribe ind. Dette ville kun kunne ske, hvis sådanne foranstaltninger udgjorde en hindring for EU-borgeres ophold i Grækenland. Kommissionen råder ikke over dokumentation, der viser, at det er tilfældet.